Tipp: Így mentheti le egyszerűen a Facebookról ismerősei születésnapját
A Birthday Calendar Extractor for Facebook névre keresztelt Chrome-bővítménnyel néhány kattintás után nemcsak lementhetjük az összes Facebook-ismerősünk születésnapját, de fel is tölthetjük azt a Google Naptárba vagy az Outlookba.
A Facebook egyik hasznos funkciója, hogy folyamatosan emlékeztet a születésnapokra. A közösségi oldal sokáig lehetővé tette, hogy más naptárokba exportáljuk ezeket az információkat, ám alig egy évvel ezelőtt a vezetők úgy döntöttek, megszüntetik ezt a lehetőséget. Szerencsére volt olyan fejlesztő, aki nem hagyta annyiban a dolgot, és lehetővé tette, hogy újra kimentsük a nagy napok listáját.

A Birthday Calendar Extractor for Facebook névre keresztelt Chrome-bővítményt eddig már több mint kétezren töltötték le, az összes eddigi (43) értékelés alapján pedig az 5 csillagból 4,7-et érdemel, vagyis összességében meg vannak vele elégedve a felhasználók.

A telepítés után egy kék tortaikon jelenik meg a böngésző címsorának jobb oldalán, a Bővítmények menüben. Ha rányomunk, a szoftver megkérdezi, hogy a Google Naptár számára használható fájlba szeretnénk exportálni az adatokat, Excel-fájlba mentenénk-e ki, vagy épp eltávolítanánk-e a már beolvasott születésnapokat a Google Naptárból. Fontos: a bővítmény a magyar nyelvet nem támogatja, így használat előtt a Facebook alapértelmezett nyelvét érdemes angolra állítani.

Ha sikerült az exportálás, az elkészített fájlt automatikusan letölti a számítógépünkre a bővítmény, így a továbbiakban nincs más dolgunk vele, csak importálni azt a Google Naptárba vagy az Outlookba.

A Google Naptár esetében ezt úgy tehetjük meg, ha a naptár bal alsó sarkában található Más naptárak gombra rányomunk, majd a felugró menüből kiválasztjuk az importálást. Ezek után nincs más dolgunk, mint a számítógépről feltölteni a fájlt, kiválasztani, hogy melyik naptárunkba szeretnénk azt beolvasni, majd rányomni az Importálás gombra.

Ha a művelet sikerült, a naptár tetején megjelenik, melyik ismerősünknek mikor van születésnapja. Ettől kezdve már igen nehéz lesz kimagyarázni, hogy miért is felejtettük el.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
naptár Google Naptár születésnap Facebook Birthday Calendar Extractor for Facebook Chrome-bővítmény